भागलपुर/बांका/दुमका/गोड्डा : रेल राज्य मंत्री अधीर रंजन चौधरी कहलैथ हँ जे मंदारहिल-हंसडीहा रेलखंडक विस्तार अगिला बरखक अंत धरि तारापीठ धरि कैल जाओत। एहिसऽ पर्यटन विकासके गति भेटतैक। ओ कहलैथ जे एहि सऽ पहिले मार्च 2013 धरि एहि रेल खंडक रामपुर हाट धरिक काज पूरा कऽ लेल जाओत। रामपुर हाट सऽ पिपरागड़िया, दुमका, बारापलासी, भतुरिया आदिक सभटा रेल योजना केँ दू सालक अंदर पूरा कऽ लेल जाओत। रेल मंत्री शनिदिन केँ मंदारहिल-हंसडीहा रेलखंड पर हरियर झंडी देखा कऽ रेल सेवाक शुरूआत केलथि। एहि मौका पर बांकाक सांसद पुतुल कुमारी, गोड्डाक सांसद निशिकांत दूबे,विधायक सोनेलाल हेम्ब्रम, मालदा डीआरएम रविंद्र गुप्ता संगे बहुतो लोक हुनका सभक संगे छलथि। अखन भागलपुर-मंदारहिल पैसेंजर ट्रेनकेँ हंसडीहा धरि विस्तार कऽ चलायल जा रहल अछि। एहि मौका पर मंदारहिल स्टेशन पर आयोजित समारोहमे रेल राज्य मंत्री कहलैथ जे पूरा देश सऽ हरदम नव रेल चलाबय, लाइन विस्तार आदि केर मांग उठैत रहैत अछि। विभाग एकरा लेल लगातार प्रयास कऽ रहल अछि मुदा, रेलवे लग एतेक साधन नहिँ अछि जे ओ सभटा घोषित योजनाकेँ एक्के संगे पूरा कर लेत। बांका सांसद पुतुल कुमारीक मांग पर ओ देवघर-सुल्तानगंज रेलखंडक काज तेज कराबयक आश्वासन देलथि। मंत्री कहलथि जे भागलपुरमे रेल मंडल कार्यालय स्थापनाक प्रक्रिया चलि रहल अछि, एकराजल्द पूरा कऽ लेल जाओत। सांसदक बहुतो मांग पर ओ गंभीरता पूर्वक विचार करय केर आश्वासन देलथि। ओ कहलथि जे आइ जाहि लाइन पर रेल सेवा शुरू भऽ रहल अछि ओ 17 बरख पुरान अछि। पैघ काज पूराकरयमे कनिक समय तऽ जरुरे लगैत अछि। 